《吴江县作》
宋代·陈著

不行浙右已三年，却上今秋考试船。
文禁何妨鸥鹭狎，厨供旋得蟹鱼鲜。
远山浮动太湖浪，密树冥蒙小市烟。
及过长桥风正恶，倚船无语看青天。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。